CELEX: C2007/082/91
Language: et
Date: 2007-04-14 00:00:00
Title: Kohtuasi T-33/07: 12. veebruaril 2007 esitatud hagi — Kreeka Vabariik versus Euroopa Ühenduste Komisjon

14.4.2007   
            
            
               ET
            
            
               Euroopa Liidu Teataja
            
            
               C 82/42
            
         12. veebruaril 2007 esitatud hagi — Kreeka Vabariik versus Euroopa Ühenduste Komisjon
   (Kohtuasi T-33/07)
   (2007/C 82/91)
   Kohtumenetluse keel: kreeka
   Pooled
   
      Hageja: Kreeka Vabariik (esindajad: I. Khalkias ja G. Kanellopoulos)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada vaidlustatud komisjoni otsus või muuta seda vastavalt allpool täpsemalt esile toodud väidetele;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Oma hagis, millega vaidlustatakse komisjoni 14. detsembri 2006. aasta otsus K(2006) 5993 lõplik (ELT 2006, L 355, lk 96), mille järgi ühenduse rahastamine ei kata teatavaid kulutusi, mida liikmesriigid — ja eelkõige Kreeka Vabariik — on teinud Euroopa Põllumajanduse Arendus- ja Tagatisfondi (EAGGF) tagatisrahastust, esitab Kreeka Vabariik järgmised tühistamise alused.
   Esimese tühistamise alusega, mis seondub korrektsioonidega, väidab hageja, et kostja rikkus määruse (EÜ) nr 16663/95 (1) artikli 8 lõike 1 kolmandas lõigus sätestatud olulist menetlusnormi, kuna ta ei kutsunud Kreeka asutusi kahepoolsetele läbirääkimistele neile süüks pandavate eeskirjade eiramiste raskuse ja ühendusele tekitatud rahalise kahju hindamise üle; teise võimalusena puudus komisjonil ratione temporis pädevus korrektsiooni kohaldamiseks.
   Eelkõige väidab hageja, et oliiviõli sektoris ületas kostja oma kaalutlusõiguse piire kahekordistades korrektsiooni 5 %-lt 10 %-le, ehkki kontrollsüsteemi halvenemist polnud täheldatud, vaid vastupidi — see oli isegi paranenud. Lisaks sellele tõlgendas kostja hageja väitel vääralt ühenduse õiguse sätteid ja hindas vääralt faktilisi asjaolusid, rikkudes proportsionaalsuse põhimõtet.
   Mis puudutab puuvilla sektorit, siis viitab hageja tühistamise alusena faktiliste asjaolude väärale hindamisele, väärale põhjendusele ja korrektsiooni kohaldamise õigusliku aluse puudumisele, samuti määruse (EMÜ) nr 1201/89 (2) artikli 12 lõike 1 väärale tõlgendamisele ja kohaldamisele ning õiguskindluse põhimõtte rikkumisele, sest raha eraldamise menetlus kestis üle 10 aasta.
   Rosinate sektori osas väidab hageja, et kostja tõlgendas vääralt korrektsioone käsitlevaid suuniseid kehtestades 10 % määra puudulike lisakontrollide eest ja et kostja ei ole piisavalt põhjendanud otsust korindi puudutavas kohaldatud korrektsiooni osas.
   Tsitruseliste osas väidab hageja, et kostja on vääralt tuginenud hagejale süüks pandavatele puudustele halduskontrollides, rikkudes proportsionaalsuse põhimõtet ja jättes selle piisavalt põhjendamata; teise võimalusena on ta vääralt tõlgendanud ja ajaliselt vääralt kohaldanud dokumendi 17933/2000 lisa 16 seoses vaidlustatud kontrollide lugemisega oluliste kontrollide hulka.
   Lõpetuseks, mis puudutab hilinenud makseid, viitab hageja faktiliste asjaolude väärale hindamisele kohaldades eelarverea B01-1210-160 puhul kahekordset korrektsiooni, määruse (EÜ) nr 296/96 (3) artikli 4 lõike 2 väärale tõlgendamisele ja kohaldamisele seoses 4 % reservi arvutamise alusega ja väärale hindamisele ning puudulikule põhjendamisele seoses erakordsete asjaolude ja erandlike haldustingimustega.
   
      (1)  Komisjoni 7. juuli 1995. aasta määrus (EÜ) nr 1663/95, millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EAGGF tagatisrahastu raamatupidamisarvestuse kontrollimise ja heakskiitmisega (EÜT L 158, 8.7.1995, lk 6; ELT eriväljaanne 03/18, lk 31).
   
      (2)  Komisjoni 3. mai 1989. aasta määrus (EMÜ) nr 1201/89, millega sätestatakse puuvilla toetuskava üksikasjalikud rakenduseeskirjad (EÜT L 123, 4.5.1989, lk 23).
   
      (3)  Komisjoni 16. veebruari 1996. aasta määrus (EÜ) nr 296/96 liikmesriikide edastatavate andmete ja Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise ning määruse (EMÜ) nr 2776/88 kehtetuks tunnistamise kohta (EÜT L 39, 17.2.1996, lk 5; ELT eriväljaanne 03/18, lk 453).